D' Saami wohnet scho sit mindeschtens 10.000 Jôhr in Skandinavien. Während dr Wikinger-Zit sin d' Saami warschynlich immer wyter nôch Norde zruggdrangt wôre. Ob d' Beziehunge zwische de Wikinger un de Saami friedlich oder kriegerisch gsi sin isch nüt ganz chlärt; uf jedi Fall hän d' zwei Völker au mitenader ghandelt. Im 15te Jôhrhundert sin d' Saami unter d' Heerschaft vo Schwede, Norwege, un Russland gfalle. D' Saami hän müsse Ä Schtüür uf d' Rentierzucht zahle un d' traditionäli saamischi Chultur isch unterdrüggt wôre. Usserdem isch dr Schamanismus unterdrüggt wôre un d' Saami chrischtianisirt wôre. 'S Buech Laponia isch dr erschti detailirte Bericht über d' Saami; 's isch 1673 vo Johannes Schefferus gschrybe wôre zumme 's falschi Bild vo de Saami in Europa z' verbessre. Allerdings sich bald ä Usgab erschyne wo erlôgeni Kapitel über Magie un Zauberei ygfügt hät. Aagfange im 17te Jôhrhundert isch d' Saami au immer mehr Land gschtôhle wôre un 's isch versuecht wôre d' Semi-Nomadischi Lebensweis vo de Saami Z zerschtöre. In Russland sin d' Saami nôch dr Revolution gzwunge wôre uf Kollektive Z schaffe, inzwische git aber wieder privati Rentierzuecht; in Russland isch d' Saamischi Chultur aber am schtärgschte gschädigt. In Skandinavien hän sich d' Saami dagege mehr Recht chönne erchämpfe, d' Saami in Norwege, Schwede, un Finland sin im Saami Parlament organisirt. In de Wahle zu sällem Parlament dürfe numme Saami abschtimme.